钦定古今图书集成/明伦汇编/氏族典/第159卷 > 《廖用贤尚友录》 > 韩顺
## 钦定古今图书集成/明伦汇编/氏族典/第159卷 > 《廖用贤尚友录》 > 韩顺

按《尚友录》，顺字子良，天水人。以素行清白，辟州宰，不
诣。王莽末，隐于南山。地皇四年，汉起兵于南阳，顺同
县隗嚣等起兵，自称上将军，西州大震。惟顺修道山
居，执操不回。嚣以道术深远，遣人赉璧帛，卑辞聘顺，
欲以为师。顺因使谢嚣曰：“礼有来学，义无往教，即欲
相师，但入深山来。”嚣闻矍然，不能强屈。其后嚣等皆
灭，惟顺山栖安然以贫洁自终